La Tante DC10 ռեստորան

**La Tante DC10 ռեստորան** (), որը տեղաբնակներն անվանում են **«Կանաչ ինքնաթիռ»**, հանրային և մասնավոր համագործակցության ռեստորան, որը հիմնադրվել է Գանայի մայրաքաղաք Աքրայում: Այն գործում է նախկին *Ghana Airways*-ի *McDonnell Douglas DC-10* օդանավում, որը 1983-2005 թվականներին ծառայել է որպես ուղևորատար ինքնաթիռ։ Ռեստորանը մատուցում է հիմնական գանայական ճաշատեսակներ: Ռեստորանը լավ ընդունելություն է գտել տեղաբնակների շրջանում:

## Նկարագրություն
*La Tante DC10* ռեստորանը գտնվում է նախկին *Ghana Airways*-ի *McDonnell Douglas DC-10* ինքնաթիռի վերափոխված տարբերակում: Նախկինում 380 ուղևոր տեղափոխող այս ինքնաթիռը վերածվել է 118-տեղանոց ռեստորանի, որտեղ նստատեղերի մեծ մասը հեռացվել է՝ հաճախորդների համար բավարար տարածք և ճաշասեղաններ տեղադրելու նպատակով։ Ինքնաթիռի աջ կողմում ստեղծվել է հավելյալ հատված՝ խոհանոցը տեղավորելու համար։

Ինքնաթիռը տեղափոխվել է *Airport City Accra*՝ Աքրայի արվարձան, որը գտնվում է Կոտոկա միջազգային օդանավակայանի մոտ և *Marina Mall Accra*-ի դիմաց։ Մարդիկ ինքնաթիռ-ռեստորան մուտք են գործում և այնտեղից դուրս են գալիս գետնի մակարդակից՝ ծածկով աստիճանների միջոցով։ Նրանք մուտք են գործում նախկին առաջին կարգի նստատեղերի տարածքով, որը վերածվել է սպասասրահի: Տղամարդ և կին հաճախորդների համար տեղադրվել են առանձին սանհանգույցներ, և ռեստորանն ամբողջությամբ օդորակված է:

### Ճաշացանկ
Ռեստորանը մատուցում է գանայական խոհանոց: Այնստեղ մատուցվում են այնպիսի հիմնական ուտեստներ, ինչպիսին է համեմված տիլապիան՝ մատուցված բանկուի հետ, որը եգիպտացորենի հիմքով շիլայի տեսակ է: Այլ ճաշատեսակների թվում են հավի մսով ջոլոֆ բրինձը և «կարմիր կարմիր» «սևաչյա» ոլոռը՝ շոգեխաշած ձկան հետ: Թեպետ *La Tante DC10* ռեստորանի գներն ավելի բարձր են, քան տեղական մյուս ռեստորաններում, այնուամենայնիվ ռեստորանն իր գներով ավելի մատչելի է, քան Աքրայի այլ վայրերում գտնվող թանկարժեք ռեստորանները:

## Պատմություն
[աջից|մինի| ''DC-10''-ը 2002 թվականին [Դյուսելդորֆի օդանավակայանում]]
*DC-10*-ը, որն օգտագործվում է որպես ռեստորան, նախկինում պատկանել և շահագործվել է *Ghana Airways*-ի կողմից՝ Գանայի և Եվրոպայի ու Ամերիկայի Միացյալ Նահանգների միջև երթուղիներում։ *Ghana Airways*-ը *DC-10-30* է պատվիրել 1976 թվականին, որը ժամանել է 1983 թվականի փետրվարի 24-ին: 1985 թվականի հուլիսին այն օգտագործվել է Միավորված ազգերի կազմակերպության զորքերին Լիբանանի մայրաքաղաք Բեյրութ տեղափոխելու և այնտեղից դուրս բերելու համար: Հաջորդ տարվա հունվարին ինքնաթիռն օգտագործվել է *Caribbean Airlines*-ի պայմանագրով՝ շաբաթական երկու անգամ ուղևորներին Եվրոպայից Կարիբյան կղզիներ տեղափոխելու համար:

2002 թվականի հունիսին ինքնաթիռն առգրավվել է Լոնդոնի Հիթրոու օդանավակայանում՝ ազգային ավիափոխադրողի՝ պահեստամասերի մատակարար *AJ Walters Aviation*-ին 4 միլիոն ֆունտ ստեռլինգ չվճարված պարտքերի պատճառով: Սա հանգեցրել է Աքրայի, Միացյալ Թագավորության և Իտալիայի միջև չվերթների ժամանակավոր դադարեցման: Ավիաընկերությունը սնանկ է ճանաչվել 2005 թվականին: Դրանից հետո ինքնաթիռը լքվել է և թողնվել Կոտոկա օդանավակայանում. հաջորդ տարիների ընթացքում տարբեր մասեր վաճառվել են որպես մետաղի ջարդոն, ներառյալ՝ երեք շարժիչները:

Երբ 2011 թվականին օդանավը գնեց Տոգոյի նախարարի կինը, արդեն այն փրկելու ծրագրեր կային: Ինքնաթիռը վերափոխվել է և վերաբացվել որպես ռեստորան 2013 թվականի նոյեմբերի 11-ին՝ որպես հանրային-մասնավոր համագործակցություն *Ghana Airport Company Limited*-ի և *Vindira Company Limited*-ի միջև: Սա առաջին դեպքն է, երբ ինքնաթիռի վրա հիմնված ռեստորան է բացվել Աֆրիկայում: 2024 թվականի դրությամբ ռեստորանը փակվել է:

## Ընդունելություն
Ռեստորանը մեծ հաջողություն է ունեցել հաճախորդների շրջանում. մենեջեր Ինդիրա Շիյամը 2014 թվականին *[[BBC News]]*-ին տված հարցազրույցում բացատրել է. *«Սկզբում մարդիկ ցանկանում էին զգալ ինքնաթիռի ներսում ռեստորանի մթնոլորտը, բայց նրանք զարմանալիորեն շարունակում են գալ»:* Հաճախորդներից ոմանք ճաշում են ռեստորանում, քանի որ նախկինում երբեք ինքնաթիռի ներսում չեն եղել, մինչդեռ մյուսները հետաքրքրված էին ինքնաթիռում հիմնված ռեստորանում ուտելու գաղափարով:

«Ask the Pilot» () սյունակի հեղինակ Պատրիկ Սմիթը ռեստորան է այցելել 2016 թվականին. նրա ակնարկը հետագայում հրապարակվել է «Business Insider»-ում: Նա ասել է, որ ռեստորանն էժան է և լավը, բայց ոչ բացառիկ: Նա քննադատել է ռեստորանին՝ «համատեքստի պակասի» պատճառով, քանի որ կցանկանար տեսնել ինքնաթիռի լուսանկարները, երբ այն օգտագործվել է որպես ուղևորատար: Սմիթն ասել է. *«Շատ ռեստորաններ ունեն երկար ու հետաքրքիր պատմություններ, բայց սովորաբար միայն մեկ վայրում: Իսկ այստեղ ռեստորան է, որը բառացիորեն ամենուր եղել է»*:

## Ծանոթագրություններ

## Գրականություն
* Guttery, Ben R. (1998). Encyclopedia of African Airlines. Jefferson, N.C.: McFarland. ISBN 978-0-7864-0495-7.

## Արտաքին հղումներ
* 

Կատեգորիա:2013 հիմնադրումներ
Կատեգորիա:Ռեստորաններ
Կատեգորիա:Օդանավեր